Ġie maħtur bord sabiex jiġu evalwati proċeduri interni li ssegwi l-Aġenzija tas-Servizzi Korrettivi. Dan wara li lbieraħ Newsbook.com.mt żvela li priġunier ittieħed l-Isptar Mater Dei wara attentat suwiċidju fiċ-ċella tiegħu fil-Faċilità Korrettiva ta' Kordin. L-Aġenzija għas-Servizzi Korrettivi kkonfermat l-aħbar siegħa wara permezz ta' stqarrija. Fi stqarrija l-Ministru għall-Intern qal li l-bord se jkun qed jitmexxa mill-Psikjatra Dr Anton Grech bħala Chairman. Il-membri l-oħra se jkunu l-Akkademika Dr Janice Formosa Pace, u t-tabib Dr George Grech. Il-Bord għandu 60 ġurnata biex jippreżenta r-rapport tiegħu lill-Ministru għall-Intern. Dr Formosa Pace offriet ir-riżenja mill-Bord ta' Governanza tal-Faċilità Korrettiva ta' Kordin , sabiex tkun tista' sservi fuq dan il-bord. L-għan ta' dan il-bord hu li jirrakkomanda lill-Ministru proposti wara li: Isir skrutinju tal-proċeduri segwiti fl-Aġenzija tas-Servizzi Korrettivi dwar l-assessjar tas-saħħa mentali u fiżika ta' priġunieri li jkunu għadhom kemm ġew ammessi fil-Faċilità Korrettiva ta' Kordin, u li tkun tinkludi wkoll studju dwar ir-regoli adottati mill-Aġenzija tal-proċess ta' introduzzjoni fis-sistemi tal-Faċilità; Illi jsir skrutinju tal-proċeduri segwiti mill-Aġenzija tas-Servizzi Korrettivi fir-rigward tal-assessjar tas-saħħa mentali u fiżika tal-priġunieri tul il-perjodu li fih ikunu qed jiskontaw sentenza, kif ukoll analiżi tar-regoli segwiti mill-Aġenzija; Illi jsir skrutinju fuq il-proċeduri segwiti mill-Aġenzija tas-Servizzi Korrettivi fir-rigward ta' priġunieri li jkunu rilaxxati mill-Isptar Monte Karmeli u li jkunu qed jirritornaw fil-Faċilità Korrettiva ta' Kordin, flimkien mas-sistemi li hemm fis-seħħ dwar assessjar kontinwu mill-Aġenzija fuq il-piġunieri; Illi jsir skrutinju fuq il-proċeduri, politika u regolamenti li ssegwi l-Aġenzija tas-Servizzi Korrettivi fir-rigward tar-riabilitazzjoni tal-priġunieri, inkluż u mhux limitatat, b'analiżi fuq l-livell ta' sapport offrut lil priġunier b'rabta ma xi forma jew oħra ta' vizzju li jistgħu jkunu jbgħatu minnhom l-istess priġunieri; Illi jsir skrutinju fuq il-miżuri għall-prevenzjoni mis-suwiċidju li ssegwi l-Aġenzija tas-Servizzi Korrettivi. Fenech Adami jqajjem dubji Il-Kelliem tal-Partit Nazzjonalista Beppe Fenech Adami rrikorra fuq il-mezzi soċjali u staqsa jekk hemmx kunflitt ta' interess hekk kif Dr Janice Formosa Pace kienet fuq il-Bord ta' Governanza tal-Faċilità Korrettiva ta' Kordin sabiex isservi fuq dan il-bord. Dan bis-serjeta. Irrizenjat minn Bord tal-Governanza tal-habs biex tinhatar f' inkjesta fuq il-Governanza fil-habs…. Posted by Beppe Fenech Adami on Sunday, August 8, 2021 X'ġara fil-ħabs? Il-Ħadd waranofsinhar Malti ta' 30 sena prova jneħħi ħajtu b'idejh fil-Faċilità Korrettiva ta' Kordin. Sorsi infurmati qalu ma' Newsbook.com.mt li l-każ seħħ għall-ħabta tat-3.30pm. Il-priġunier ittieħed immedjatament l-Isptar Mater Dei, fejn skont l-istess sorsi kien f'qagħda kritika. Siegħa wara li din il-kamra tal-aħbarijiet żvelat x'ġara fil-ħabs f'Raħal Ġdid, l-Aġenzija għas-Servizzi Korrettivi ħarġet stqarrija li fiha qalet li t-tim mediku tal-ħabs kien infurmat fil-5.05pm. Ir-raġel instab fiċ-ċella tiegħu u ngħata l-ewwel għajnuna mit-tobba u l-infermiera tal-ħabs. Aqra hawn x'ġara: Attentat ieħor ta' suwiċidju fil-ħabs Dwar il-każ inħatret inkjesta li qed titmexxa mill-Maġistrat tal-Għassa Doreen Clarke. .td_uid_3_611221061722c_rand.td-a-rec-img{text-align:left}.td_uid_3_611221061722c_rand.td-a-rec-img img{margin:0 auto 0 0}